SKRIFTLIG FORESPØRGSEL E-2094/00

af Gianfranco Dell'Alba (TDI) til Kommissionen

(28. juni 2000)

Om: Fællesskabsregler for plantebeskyttelsesmidler

Artikel 84 og 85 i Rom-traktaten om oprettelse af Det Europæiske Økonomiske Fællesskab forbyder udtrykkeligt misbrug af en dominerende stilling, der kan have negativ indflydelse på produkternes priser og på den frie bevægelse af varer, og fremme fremgangsmåder, der kan forhindre andre virksomheder i at komme ind på og blive på markedet.

Dette er imidlertid lige den virkning, som artikel 13 i Rådets direktiv 91/414(1) af 15. juli 1991 om markedsføring af plantebeskyttelsesmidler har. Denne artikel giver indehavere af data, som også producerer aktive stoffer, ret til at nægte driftsvirksomhederne, især små og mellemstore virksomheder, adgang til nævnte data for med den konsekvens, at de kompetente myndigheder i medlemsstaterne trækker godkendelserne af produktion og salg af plantebeskyttelsesmidler tilbage.

Kan Kommissionen på baggrund heraf oplyse:

- om der kan træffes foranstaltninger, og i så fald hvilke, for at beskytte Europas små og mellemstore virksomheder i tilfælde af, at indehavere af data nægter ansøgervirksomhederne adgang til data om aktive stoffer, der er opført i bilag 1, efter at gennemgangsprocessen er færdig, eller hvis de kræver et ublu honorar?

- hvor stort et honorar må anses for at være en rimelig betaling for anvendelse af data, som de små og mellemstore virksomheder kan klare, og som er i overensstemmelse med deres markedsandel?

- om det ikke ville være en god idé at ændre direktiv 91/414 og fuldstændig fjerne hele beskyttelsesordningen for data om aktive stoffer, i betragtning af de investeringer der er foretaget for at opføre dem i bilag 1, som er et led i produktionsomkostningerne, idet investeringerne kan blive vundet ind igen via salgspriserne?

- hvilke konsekvenser direktiv 98/8/EF(2) om markedsføring af biocidholdige produkter, som er meget lig direktiv 91/414, kunne få for de små og mellemstore virksomheder, som benytter disse produkter?

(1) EFT L 230 af 19.8.1991, s. 1.

(2) EFT L 123 af 24.4.1998, s. 1.

Svar afgivet på Kommissionens vegne af David Byrne

(19. september 2000)

I Rådets direktiv 91/414/EØF af 15. juli 1991 om markedsføring af plantebeskyttelsesmidler er der fastsat detaljerede og meget komplekse bestemmelser om databeskyttelse. Medlemsstaterne skal anvende bestemmelserne, når de godkender plantebeskyttelsesmidler på nationalt plan. Bestemmelserne om databeskyttelse varetager to parters interesser: for det første de forskningsbaserede selskaber, der investerer betydelige ressourcer i udviklingen af aktive stoffer og nærer rimelige forventninger om et afkast af deres investeringer, og for det andet mindre selskaber, der ansøger om godkendelser, efter at databeskyttelsesperioden er udløbet. Mens de forskningsbaserede selskaber udvikler nye produkter, sikrer de mindre selskabers tilstedeværelse på markedet, at priserne forbliver rimelige for brugerne.

Kommissionen forbereder for tiden et vejledende dokument om fortolkning af bestemmelserne om databeskyttelse. Dokumentet er endnu ikke færdigt, til dels på grund af de pågældende spørgsmåls omtvistede karakter. Der føres forhandlinger med medlemsstaterne og brancheforeninger, der repræsenterer store og små selskaber, for at der kan opnås enighed om spørgsmålet.

I Rådets direktiv 91/414/EØF er der ikke fastsat nogen obligatorisk ordning for fælles dataanvendelse.

Som oplyst i hvidbogen om fødevaresikkerhed(1) er det Kommissionens hensigt at forelægge et forslag om ændring af direktiv 91/414/EØF i midten af 2002. I ændringen vil der kunne tages højde for spørgsmålene omkring databeskyttelse og fælles dataanvendelse. Kommissionen erkender dog, at ethvert forslag om ændring af bestemmelserne om databeskyttelse og fælles dataanvendelse vil være meget omstridte og medføre omfattende drøftelser, navnlig fordi virksomhederne og medlemsstaterne er uenige om spørgsmålet.

Hvad Parlamentets og Rådets direktiv 98/8/EF af 16. februar 1998 om markedsføring af biocidholdige produkter angår, ligner bestemmelserne om databeskyttelse meget bestemmelserne i direktiv 91/414/EØF, og deres virkninger på små og mellemstore virksomheder, som udvikler biocidholdige produkter, vil derfor få et tilsvarende omfang, selv om direktivet om biocidholdige produkter indeholder bestemmelser, hvorefter medlemsstaterne kan træffe foranstaltninger under særlige omstændigheder.

Direktiv 98/8/EF indeholder ikke bestemmelser om en generel obligatorisk ordning for fælles dataanvendelse. Efter artikel 13, stk. 2, skal medlemsstaterne dog tilskynde indehavere af tidligere godkendelser og ansøgere til at samarbejde, og de skal træffe alle rimelige foranstaltninger til, at der kan opnås enighed om at dele oplysninger, så det om muligt undgås at gentage forsøg på hvirveldyr.

Hvis det ikke er muligt for ansøgere og indehavere af tidligere godkendelser af det samme produkt at blive enige om at dele oplysningerne, kan medlemsstaterne indføre nationale foranstaltninger, der forpligter ansøgere og indehavere af tidligere godkendelser, der er etableret på deres område, til at dele data, så det undgås at gentage forsøg på hvirveldyr, og for at fastlægge proceduren for anvendelse af oplysninger og skabe rimelig ligevægt mellem de pågældende parters interesser.

Af ovenstående redegørelse fremgår også, at direktiv 91/414/EØF og 98/8/EF ikke kan anses for at tilskynde til misbrug af dominerende stilling, jf. artikel 82 (tidligere artikel 86) i EF-traktaten.

(1) KOM(1999) 719 endelig udg.